SL Uradni list Evropske unije C 169/18

Končno poročilo pooblaščenca za zaslišanje (1)

Toplotni sistemi

(AT.39960)

(2017/C 169/14)

Komisija je 21. decembra 2015 začela postopek iz člena 11(6) Uredbe (ES) št. 1/2003 (2) in člena 2(1) Uredbe Komisije (ES) št. 773/2004 (3) proti šestim podjetjem: Denso (4), Valeo (5), BEHR (6), Sanden (7), Panasonic (8) in Calsonic (9) (v nadaljnjem besedilu skupaj: stranke).

Po pogovorih o poravnavi in vlogah za poravnavo v skladu s členom 10a(2) Uredbe (ES) št. 773/2004 je Evropska komisija 16. januarja 2017 strankam poslala obvestilo o nasprotovanju.

Glede na to obvestilo o nasprotovanju so bile stranke od leta 2004 do leta 2009 udeležene v eni ali več od štirih enotnih in trajajočih kršitvah člena 101 PDEU in člena 53 Sporazuma EGP v zvezi s toplotnimi sistemi za osebne avtomobile.

Stranke so v skladu s členom 10a(3) Uredbe (ES) št. 773/2004 potrdile, da je obvestilo o nasprotovanju odražalo vsebino njihovih vlog za poravnavo.

V osnutku sklepa Komisije je ugotovljeno, da so stranke kršile člen 101 PDEU in člen 53 Sporazuma EGP z udeležbo v eni ali več od štirih enotnih in trajajočih kršitev, ki so zajemale usklajevanje cen ali trga v zvezi s prodajo sestavnih delov toplotnih sistemov za osebne avtomobile več proizvajalcem avtomobilov v EGP. Navedene kršitve so zajemale obdobje od leta 2004 do leta 2009.

V skladu s členom 16 Sklepa 2011/695/EU sem preučil, ali se osnutek sklepa nanaša samo na nasprotovanja, v zvezi s katerimi so imele stranke priložnost izraziti svoja stališča, in ugotovil sem, da je tako.

Glede na navedeno in ob upoštevanju, da mi stranke niso predložile nobenih zahtevkov ali pritožb (10), menim, da je bilo učinkovito uveljavljanje procesnih pravic vseh strank v postopku v tej zadevi spoštovano.

Bruselj, 28. februarja 2017 Joos STRAGIER

(1) V skladu s členoma 16 in 17 Sklepa predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29) (Sklep 2011/695/EU).

(2) Uredba Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe (UL L 1, 4.1.2003, str. 1).

(3) Uredba Komisije (ES) št. 773/2004 z dne 7. aprila 2004 v zvezi z vodenjem postopkov Komisije v skladu s členoma 81 in 82 Pogodbe ES (UL L 123, 27.4.2004, str. 18) (v nadaljnjem besedilu: Uredba (ES) št. 773/2004).

(4) Denso Corporation, Denso Europe B.V., Denso Automotive Deutschland GmbH in Denso Sales UK, Ltd. (v nadaljnjem besedilu skupaj: Denso).

(5) Valeo S.A., Valeo Klimasysteme GmbH, Valeo GmbH, Valeo Systèmes Thermiques S.A.S. in Valeo Japan Co. Ltd (v nadaljnjem besedilu skupaj: Valeo).

(6) MAHLE Behr GmbH & Co. KG (v nadaljnjem besedilu: BEHR).

(7) Sanden Holdings Corporation in Sanden International (Europe), Ltd. (v nadaljnjem besedilu skupaj: Sanden).

(8) Panasonic Corporation (v nadaljnjem besedilu: Panasonic).

(9) Calsonic Kansei Corporation (v nadaljnjem besedilu: Calsonic).

(10) V skladu s členom 15(2) Sklepa 2011/695/EU se lahko stranke v postopkih v zvezi s kartelnimi zadevami, ki sodelujejo v pogovorih o poravnavi v skladu s členom 10a Uredbe (ES) št. 773/2004, v kateri koli fazi postopka poravnave obrnejo na pooblaščenca za zaslišanje zaradi zagotovitve učinkovitega uveljavljanja njihovih procesnih pravic. Glej tudi odstavek 18 Obvestila Komisije 2008/C 167/01 o vodenju postopkov poravnave za sprejetje odločb v skladu s členoma 7 in 23 Uredbe Sveta (ES) št. 1/2003 v kartelnih zadevah (UL C 167, 2.7.2008, str. 1).